Diari Oficial de la Generalitat Valenciana


Sumari del DOGV 568, del 15-04-1987 (1987/808572)

DECRET 26/1987, de 30 de març, del Consell de la Generalitat Valenciana, pel qual es crea el Catàleg General de Contractistes de la Generalitat Valenciana.
-----------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1987/03/30/26/dof/vci/html**

### Dades del document

Número de DOGV
:   568

Data del DOGV
:   15-04-1987

Secció del DOGV
:   DISPOSICIONS GENERALS

Número del document
:   1987/808572


Data del document
:   30-03-1987

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

Decreto 26/1987, de 30 de març, del Consell de la Generalitat Valenciana, pel qual es crea el Catàleg General de Contractistes de la Generalitat Valenciana.  
En consonància amb la Constitució Espanyola, l'Estatut d'Autonomia de la Comunitat Valenciana atribueix a la Generalitat un Patrimoni i Hisenda propis, la gestió i administració dels quals han d'estar dirigits a la consecució dels objectius que s'encomanen a la Generalitat Valenciana.   
Sense perjudici de l'aplicació de les normes generals sobre contractació administrativa emanades de l'Estat, la indiscutible competència normativa que a la Generalitat Valenciana confereix la condició de gestora del seu Patrimoni ha de ser prou sensible a les circumstàncies socio- econòmiques apreciables en el seu àmbit d'actuació.   
En aquest sentit la creació d'un Catàleg Administratiu on consten les dades d'identificació empresarial necessàries pot agilitar substancialment els processos administratius de concurrència contractual i alhora estableix la possibilitat d'eliminar la fiança provisional.   
Juntament amb aquesta depuració de les vies administratives, resulta aconsellable donar entrada a un instrument, potser nou en el món de les Administracions Territorials, com ho és la figura de la fiança global però que tanmateix recull una vella i ferma aspiració dels empresaris del sector en ordre a reduir els excessius costos financers que la fiança definitiva singular i específica comporta, sense que això supose una derogació o vulneració del règim jurídic general.   
En atenció d'aquests motius, a proposta del Conseller d'Economia i Hisenda i prèvia deliberació del Consell de la Generalitat Valenciana en la reunió del dia 30 de març de 1987,   
DECRETE:  
Article primer  
Es crea el Catàleg General de Contractistes de la Generalitat Valenciana, que quedarà adscrit a la Conselleria d'Economia i Hisenda.   
Article segon  
La inclusió en el Catàleg General esmentat tindrà caràcter voluntari i s'efectuarà a sol·licitud dels contractistes interessats, que faran constar les dades i circumstàncies que es determinen en el desplegament reglamentari.   
En tot cas haurà de justificar-se que el sol·licitant ha obtingut prèviament la corresponent classificació de la Comissió Qualificadora del Ministeri d'Economia i Hisenda, que haurà de ser acreditada mitjançant certificació expedida pel Registre Oficial de Contractistes.   
Article tercer  
La presentació del certificat d'inclusió en el Catàleg eximirà els contractistes, en totes les licitacions de la Generalitat Valenciana, de presentar qualsevol altre document provatori de la personalitat, capacitat jurídica, tècnica i financera, sense perjudici dels documents especials que si escau puguen exigir-se en els plecs de clàusules administratives particulars.   
Els òrgans de contractació de la Generalitat Valenciana, dins de l'àmbit de les seues competències, podran establir en els plecs de clàusules administratives particulars l'exoneració de l'obligació de constituir fiança provisional, en els termes que fixen les normes dictades en desplegament d'aquest Decret, als empresaris que n'acrediten la inclusió en el Catàleg.   
Article quart  
Sense perjudici de les normes sobre afiançament establides en la Llei de Contractes de l'Estat, hom podrà admetre que els empresaris inclosos en el Catàleg General de Contractistes de la Generalitat Valenciana constituesquen fiances globals, que garantesquen de forma permanent el compliment d?aquelles obligacions derivades dels contractes de què foren titulars o a l'adjudicació dels quals haguessen concorregut, segons les normes que a l'efecte dicte la Conselleria d'Economia i Hisenda.   
DISPOSICIONS FINALS  
Primera  
El Conseller d'Economia i Hisenda queda facultat perquè dicte les normes necessàries en desplegament d'aquest Decret.   
Segona  
Aquest Decret vigirà el dia que siga publicat en el Diari Oficial de la Generalitat Valenciana.   
València, a 30 de març de 1987.   
El President de la Generalitat  
JOAN LERMA I BLASCO  
El Conseller d'Economia i Hisenda,  
ANTONIO BIRLANGA CASANOVA


Còpia Permalink ELI